SET ปิดเช้าบวก 5.45 จุด รีบาวด์ตามตปท.หลังสถานการณ์ตะวันออกกลางไม่เลวร้าย
SET ปิดเช้าบวก 5.45 จุด หรือ 0.36% มาที่ 1,500.67 จุด มูลค่าซื้อขายที่ 12,744.51 ล้านบาท บ่ายคาดตลาดยืนในแดนบวก แนวรับ 1,490-1,495 จุด แนวต้าน 1,505-1,510 จุด
30 มี.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (30 มี.ค.) บวก 5.45 จุด หรือ 0.36% มาที่ 1,500.67 จุด สูงสุดที่ 1,502.40 จุด ต่ำสุดที่ 1,495.37 จุด มูลค่าซื้อขายที่ 12,744.51 ล้านบาท
นายชัยยศ จิวางกูร ผู้อำนวยการฝ่ายกลยุทธ์การลงทุน บล.โกลเบล็ก เปิดเผยถึงตลาดหุ้นไทยเช้านี้รีบาวด์ตามตลาดต่างประเทศ โดยตลาดหุ้นในภูมิภาคส่วนใหญ่อยู่ในแดนบวกตามดาวโจนส์ที่ดีดตัวขึ้น หลังจากสถานการณ์ในตะวันออกกลาง จากเรื่องที่ซาอุดิอาระเบียได้โจมตีกองกำลังติดอาวุธในเยเมนไม่ได้สร้างความเลวร้าย ทำให้ราคาน้ำมันปรับตัวลงได้อีกครั้ง และส่งผลดีต่อจิตวิทยาการลงทุน
ส่วนเรื่องที่ประธานธนาคารกลางสหรัฐ (FED) กล่าวล่าสุดเรื่องที่จะค่อยๆ ขึ้นอัตราดอกเบี้ยนั้น มองว่าเรื่องนี้ตลาดน่าจะรับรู้ไปแล้ว และเฟดยังไม่ได้ขึ้นดอกเบี้ยในเดือนเม.ย.นี้ ซึ่งคงจะไปดูอีกทีในช่วงกลางปีนี้
อย่างไรก็ตาม ตลาดยังคาดหวังจากการทำ Window Dressing ก่อนปิดงบไตรมาสแรกปีนี้ และเล็งผลบวกจากทริกเกอร์ฟันด์ที่เปิดขายและใกล้ที่จะปิดกอง ซึ่งคาดหวังเม็ดเงินที่จะเข้ามาลงทุนในตลาด
แนวโน้มการลงทุนบ่ายนี้ คาดว่าตลาดหุ้นไทยจะยืนในแดนบวกได้แต่ไม่ไกล เนื่องจากวอลุ่มเทรดของตลาดโดยรวมเบาบาง พร้อมให้แนวรับ 1,490-1,495 จุด ส่วนแนวต้าน 1,505-1,510 จุด